ועדת החינוך, התרבות והספורט, כנסת 20, פרוטוקול מספר 264, 2016-08-02 12:10

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת החינוך, התרבות והספורט של הכנסת.

יעקב מרגי: היום ה-2 באוגוסט 2016, כ"ז בתמוז התשע"ו.

יעקב מרגי: על סדר היום תקנות החינוך הממלכתי, מוסדות מוכרים שעניינם השתתפות המדינה בתקציב מוסדות החינוך המוכש"ר.

יעקב מרגי: להזכיר לכם שהתקבלה החלטת ממשלה ובעטיה אנחנו נמצאים כאן.

יעקב מרגי: מכבד אותנו בנוכחותו סגן שר הפנים הרב משולם נהרי שיש לו איזה יומיים ותק בחינוך והוא פנה אלי בכתב, לפיה החלטת הממשלה הזו, כדי שהיא תהיה מיושמת, חייבות להיות מותקנות תקנות.

יעקב מרגי: יש מחלוקת סביב זה.

יעקב מרגי: אני הייתי רוצה לקבל היום הכרעה בנושא.

יעקב מרגי: דיברתי באופן כללי ולא ירדתי לפרטים.

יעקב מרגי: אני אתן לסגן השר משולם נהרי להציג את הנושא ואת הבעיה, אם היא קיימת, ולאחר מכן נשמע את היועצת המשפטית, את משרד החינוך ואת הנוגעים בדבר.

יעקב מרגי: כל מי שירצה להתייחס לסוגיה הזאת, נא להירשם.

משולם נהרי: תודה רבה.

משולם נהרי: צהרים טובים לכולם.

משולם נהרי: אני מודה בתחילת דבריי ליושב ראש שכינס ישיבה בזמן קצר אבל הנושא הוא חשוב מאוד.

משולם נהרי: הנושא כבר נגרר יותר משנה ועדיין לא בא על פתרונו.

משולם נהרי: בשנת 2008 חוקק חוק – אז הייתי שר בממשלה – כאשר אז הובלתי את חקיקת החוק של השתתפות הרשויות בתקציבי המוסדות המוכרים שאינם רשמיים, מה שקיבל את הכינוי חוק נהרי.

משולם נהרי: החוק בא לחייב את הרשויות המקומיות לתקצב את תלמידי המוכר שאינו רשמי כמו שהוא מתקצב עוד תלמידים בישוב בחינוך הרשמי.

משולם נהרי: אלא מה, שיעור התקצוב נקבע כפי שמשרד החינוך מתקצב אותם.

משולם נהרי: הרשות המקומית מתקצבת לא מתקציבי משרד החינוך.

משולם נהרי: החוק מתייחס להכנסות הרשות המקומית מהכנסותיה, מהארנונה, ממסים וכולי, וברגע שהיא הפרישה מתוך זה לצורכי חינוך – היא חייבת לתקצב את כולם באותם שיעורים שמשרד החינוך מתקצב.

משולם נהרי: הווה אומר, אם החינוך הרשמי מתוקצב על ידי משרד החינוך במאה אחוזים, הוא יתוקצב גם ברשויות במאה אחוזים.

משולם נהרי: אם המוכר שאינו רשמי מתוקצב ב-75 אחוזים, גם ברשות המקומית הוא יתוקצב ב-75 אחוזים.

משולם נהרי: דא עקא שבמשרד החינוך הנושא הזה של המוכר שאינו רשמי לא היה מוסדר באחוזים.

משולם נהרי: החוק בעצם חייב את משרד החינוך להסדיר גם את הנושא של שיעור התקצוב במשרד החינוך כדי שנוכל לגזור זאת ברשות המקומית.

משולם נהרי: החוק חייב את משרד החינוך לתקן תקנות.

משולם נהרי: בשנת 2008 הותקנו תקנות שקבעו שהתקציבים של המוכר שאינו רשמי במשרד החינוך יהיו 75 אחוזים מהחינוך הרשמי.

משולם נהרי: כך תקצבו בהתאם גם הרשויות המקומיות.

משולם נהרי: בשנת 2014 כאשר ביטלו את חוק נהרי, ביטל שי פירון גם את התקנות ובמקום זה הותקנו תקנות חדשות.

משולם נהרי: אם בתקנות הקודמות הייתה התייחסות למכלול, לתקציבי משרד החינוך במוכר שאינו רשמי לפי החינוך הרשמי ייגזר מהחינוך הרשמי, בלי שום החרגות, בלי שום דבר אלא מכל הסכום, בא שי פירון וקבע לנו מושג חדש.

משולם נהרי: הוא קבע תקן בסיס.

משולם נהרי: כלומר, התקצוב שיינתן במוכר שאינו רשמי יהיה עבור שעות אורך.

משולם נהרי: אתם יודעים שבמשרד החינוך יש גם שעות רוחב.

משולם נהרי: למשל, אם זה פיצול, כיתות א', כיתות ב', אלה עוד שעות.

משולם נהרי: זה לא.

משולם נהרי: כפי שמורה המשרד מזמן לזמן.

משולם נהרי: זאת אומרת, השר גם יכול כאן לשנות לכאן ולכאן, לעשות ככל העולה על רוחו.

משולם נהרי: כאשר זה לא כולל את התוספות הניתנות למוסדות רשמיים בלבד לרבות לפי דבר חקיקה, אם זה יוח"א או דברים כאלה, תוספת בשל מדד הטיפוח או גודל הכיתה או תוספות בשל תכניות מיוחדות והאמינו לי שמי כמוני יודע – הייתי במשרד החינוך – שלפעמים התוספת מרובה על העיקר.

משולם נהרי: היה לי את זה כבר בשנת 2002 עת הוקמה ועדת שושני ושינו את שיטת התקצוב במשרד החינוך ואז המשימה הוטלה עלי בזמן של השרה לימור לבנת ואז בדקנו את השעות, את חלוקת השעות במערכת, והתברר שיש הרבה סלים במערכת החינוך למיניהם ולא כולם נהנים מהסלים הללו.

משולם נהרי: אז שאלתי ואמרו לי שזאת מסורת מתקופת יגאל אלון, זלמן ארן, וכל אחד הוסיף סל משלו וזאת הייתה תוספת משמעותית.

משולם נהרי: אז ביטלנו את כל הסלים למיניהם, יצרנו מאגר אחד, איגום של כל השעות ואז נקבע תקצוב דיפרנציאלי.

משולם נהרי: מאז השתנו הדברים אבל התקנות שהותקנו ב-2014 שינו את היחס, קבעו תקן בסיס ומתקן הבסיס ייגזרו ה-75 אחוזים.

משולם נהרי: זה אומר שה-75 אחוזים הם לא ממאה אחוזים אלא ממשהו חדש שהיום קוראים לו מאה אחוזים.

משולם נהרי: בהסכם הקואליציוני, בסעיף 60(2) שנחתם בין הליכוד ל-ש"ס, אני ביקשתי להכניס את הסעיף הזה של החזרת חוק נהרי.

משולם נהרי: זה היה תנאי ובסוף הסעיף הזה כתוב "כולל התקנת תקנות שהיו בתוקף בשנת 2012".

משולם נהרי: זה אומר להחזיר את התקנות של 2008.

משולם נהרי: לבטל את התקנות של 2014 ולהחזיר את התקנות שהיו.

משולם נהרי: זה הסכם שצריך לכבד אותו.

משולם נהרי: אני אמנם פניתי לשר החינוך בדצמבר 2015 ולא זכיתי לתשובה.

משולם נהרי: שלחתי תזכורת ב-30 למרץ 2016 ועכשיו, לפני כמה ימים היושב ראש הסב את תשומת לבי שראה איזשהו מכתב שהגיע.

משולם נהרי: אני לא ראיתי אותו אבל קראתי אותו ושם הוא בעצם הוא טוען שלא צריך לשנות את התקנות כי ממילא אנחנו מתכוונים לתת תמריץ בטיפוח.

משולם נהרי: לא צריך תקנות.

משולם נהרי: אני עבדתי במשרד כפקיד ואני יודע שתקנות מחייבות.

משולם נהרי: זאת לא קופת צדקה ואנחנו לא מקבצי נדבות.

משולם נהרי: נושאים כאלה, צריך להגדיר אותם ולא תמיד אתה יכול לתת אותם ולא תמיד אתה יכול לקבוע אותם אם הם לא כתובים.

משולם נהרי: אנחנו מבקשים לקיים את ההסכם ולהחזיר את המצב לקדמותו.

משולם נהרי: החוק חזר, גם התקנות שלו צריכות לחזור כפי שהיו.

יעקב מרגי: תודה.

יעקב מרגי: מירב, את רוצה להתייחס או שמשרד החינוך יתייחס?

<מירב ישראלי: נראה לי שכן כי זאת סמכות של שר החינוך.

יעקב מרגי: לירן שפיגל, בבקשה.

<לירן שפיגל: שלום.

<לירן שפיגל: בהתאם להסכם הקואליציוני תוקן סעיף 11(א) לחוק חינוך ממלכתי.

<לירן שפיגל: הוא חזר לנוסח שהיה כפי שחוקק ב-2008.

<לירן שפיגל: לגבי התקנות.

<לירן שפיגל: נכון שבשנת 2014 תוקנו התקנות ונכנס מושג חדש של תקן הבסיס ולמעשה מה שהפחיתו ממוסדות החינוך המוכרים שאינם רשמיים זה את שעות הטיפוח ושעות התמריץ.

<לירן שפיגל: המוסדות לא קיבלו את הרכיבים האלה לפי התקנות.

<לירן שפיגל: התשובה שאנחנו נתנו, ואני אבהיר אותה עכשיו, אומרת כלהלן.

<לירן שפיגל: לגבי השתתפות הרשויות המקומיות לפי החוק, המצב הנוכחי בתקנות לא משנה והוא לא מעלה ולא מוריד.

<לירן שפיגל: על הרשויות המקומיות להשתתף לפי השיעור שקבוע בתקנות ולפי השיעור שאנחנו קובעים למוסד חינוך.

<לירן שפיגל: קרי, אם מוסד חינוך מקבל תקצוב בשיעור של 75 אחוזים, הרשות המקומית צריכה להשתתף בשיעור של 75 אחוזים.

<לירן שפיגל: לצורך העניין הזה לא צריך לתקן את התקנות.

<לירן שפיגל: מה שכן צריך לתקן בתקנות, וזה כבר בביצוע, כלומר, אנחנו כבר בהעברת נוסחים מול משרד המשפטים, זאת החזרה של שעות התמריץ ושעות הטיפוח לתוך התקנות כך שמוסדות חינוך מוכרים שאינם רשמיים יקבלו את התקציבים האלה גם לפי התקנות.

<לירן שפיגל: אנחנו לא אמרנו שלא צריך להתקין את זה בתקנות.

<לירן שפיגל: אנחנו אמרנו שצריך לתקן את התקנות ואת זה אנחנו עושים.

יעקב מרגי: הערכת זמן.

<לירן שפיגל: אני עושה כל מאמץ שזה יסתיים לפני תחילת שנת הלימודים.

יעקב מרגי: אולי לא הבנתי אותך.

יעקב מרגי: אתה רוצה לומר לי שמבחינתך אתה לא חולק על דברי סגן השר.

<לירן שפיגל: אני לא חולק על דברי סגן השר במובן זה שזה צריך להיכנס לתוך התקנות.

<לירן שפיגל: אני רק אומר - - -

יעקב מרגי: המשרד מתכונן לתקן את התקנות.

<לירן שפיגל: אני אומר שאנחנו כבר עובדים על זה ואנחנו נצטרך, אחרי שנסיים עם מחלקת הנוסח, לפנות לוועד החינוך לפי הסמכויות שקבועות בחוק חינוך ממלכתי ואנחנו נשלים את תהליך ההיוועצות מול ועד החינוך ואז נוכל להשלים את תהליך התקנת התקנות.

<לירן שפיגל: בינתיים, לפי הודעה שנתנו לבית המשפט העליון ולפי החלטת הממשלה, בתי הספר המוכרים שאינם רשמיים כבר מקבלים שעות תמריץ ושעות טיפוח.

<לירן שפיגל: כלומר, זה כבר קורה בפועל.

משולם נהרי: מדוע לא תחזירו את התקנות הקודמות?

יעקב מרגי: התקנות שאתם הולכים לתקן שונות מהתקנות הקודמות?

משולם נהרי: בוודאי.

<לירן שפיגל: מה שסגן השר שואל זה אם אני מבטל את המושג תקן הבסיס.

<לירן שפיגל: אנחנו בוחנים את הדבר הזה.

<לירן שפיגל: אני חושב שגם לאור ההליך המשפטי שהיה, שעדיף שהרכיבים יהיו ברורים בתוך התקנות ולא שונים.

<לירן שפיגל: לכן יכול להיות שעדיף לכתוב בצורה מפורשת בתקנות שעות תמריץ ושעות טיפוח כך שיהיה ברור בדיוק מה מקבלים, במקום להשאיר את הנוסח שהיה קודם שמדבר על השתתפות בתקציב שעות לימוד ואז התחילה להתעורר שאלה משפטית מה נכנס בפנים ומה לא נכנס בפנים.

משולם נהרי: אתה יודע שבתקנות האלה זה לא רק התמריץ והטיפוח.

משולם נהרי: אני אמרתי את זה.

משולם נהרי: יש עוד דברים אחרים שהם לא מקבלים אותם.

<לירן שפיגל: אבל הם גם לא קיבלו אותם קודם לכן.

משולם נהרי: אז הם יקבלו עכשיו.

משולם נהרי: אז זה לא בסדר.

משולם נהרי: אתה אומר לי שהיה מגיע להם והם לא קיבלו?

<לירן שפיגל: יש דברים שהם קיבלו והם נמצאים כבר בתקנות.

משולם נהרי: אני שואל אותך שאלה פשוטה.

משולם נהרי: לפי התקנות הקודמות, יש דברים שהיו צריכים לקבל ולא קיבלו?

<לירן שפיגל: לא שאני יודע.

<לירן שפיגל: לא.

משולם נהרי: אבל אתה אומר שהן שונות מאלה.

<לירן שפיגל: לא.

<לירן שפיגל: אנחנו מחזירים את המצב לקדמותו.

משולם נהרי: תחזיר את המצב לקדמותו כמו התקנות ההן.

משולם נהרי: מה זה משנה לך?

משולם נהרי: אתה ראית את התקנות האלה של 2014?

משולם נהרי: הן שונות.

משולם נהרי: יש כאן הרבה עזים.

משולם נהרי: אני לא רוצה להיכנס לפירוט אבל התקנות הללו גרמו להם נזק ופגעו בהם קשות וזו הייתה המטרה.

משולם נהרי: בוא נקרא לנער בשמו.

משולם נהרי: זו הייתה המטרה, לחסום אותם ולהציק להם ולפגוע בהם כמו שביטלו את החוק.

<לירן שפיגל: סגן השר, מה שהפחיתו בשנת 2014 ממוסדות החינוך, היו שעות תמריץ ושעות טיפוח.

<לירן שפיגל: לא הפחיתו דברים אחרים.

<לירן שפיגל: לא נגעו בדברים אחרים.

יעקב מרגי: אני אשאל בשפתי אני.

יעקב מרגי: אני לא ארד לעומק כפי ששואל סגן השר נהרי.

יעקב מרגי: הרציונל של ההסכם הקואליציוני הוא לחזור למצב של 2012.

יעקב מרגי: התקנות שאתם עומדים לתקן, שהבטחת שכנראה הן יהיו לפני תחילת שנת הלימודים, מחזירות את המצב לקדמותו ככתבו וכלשונו כפי שהיה ב-2012?

<לירן שפיגל: מחזירים את המצב לקדמותו.

<לירן שפיגל: כלומר - - -

יעקב מרגי: כפי שהיה ב-2012?

<לירן שפיגל: הם קיבלו שעות תמריץ ושעות טיפוח ב-2012, הם יקבלו גם לפי התקנות שעות תמריץ ושעות טיפוח ב-2016.

יעקב אשר: מה עוד יש במסמך הזה?

יעקב אשר: האם יש דברים אחרים?

יעקב מרגי: רגע.

יעקב מרגי: תנו לי.

יעקב מרגי: אני רוצה להקל עליכם.

יעקב מרגי: אתה מבין את הדרישה של סגן השר נהרי?

יעקב מרגי: אתה מבין את השאלה שלו?

<לירן שפיגל: אני מבין לחלוטין את הדרישה של סגן השר.

<לירן שפיגל: אני הסברתי.

<לירן שפיגל: אנחנו נחזיר את המצב לקדמותו כך שמוסדות החינוך המוכרים שאינם רשמיים, יסודיים, יתוקצבו כפי שהם תוקצבו לפני התיקון של 2014.

<לירן שפיגל: הדברים יהיו ברורים בתקנות.

<דוד שרפר: אני רוצה להתייחס לנקודה אחת.

<דוד שרפר: אני מפורום המוכר אינו רשמי, פורום בתי הספר המוכרים שאינם רשמיים.

<דוד שרפר: אני רוצה לומר משפט אחד על הנושא הזה אבל אני רוצה טיפה להרחיב את היריעה ולראות מי עומד מאחורי התקנות האלה.

<דוד שרפר: התקנות מחזירות רק את המצב הכספי אבל באמת כמו שאומר סגן השר נהרי יש הרבה מעבר לשורה הכספית וזה איך מתייחסים לתלמידי המוכר שאינו רשמי.

יעקב מרגי: אני אומר מה שלא אומר לירן.

יעקב מרגי: אני אומר לך שההסכם הקואליציוני ותיקון החקיקה מחייב אותי לחזור למה שהיה ב-2012.

יעקב מרגי: אתה רוצה דברים מעבר למה שהיה ב-2013?

יעקב מרגי: זה לא המגרש שלי.

<דוד שרפר: לא.

<דוד שרפר: אני רוצה שיחזור – או יותר נכון ההסכם הקואליציוני רוצה שיחזור - למה שהיה ב-2012 גם בכסף אבל גם בחוק, בתקנות.

<דוד שרפר: אי אפשר להגיד שאת התקנות שינינו והם הופכים את כל התמונה, הכסף חזר.

<דוד שרפר: במלים אחרות, זה כמו שסגן השר אומר, הרבה עזים יש בתקנות האלה.

<דוד שרפר: את הכסף הם החזירו ומחר הם יכולים להוריד אותו.

<דוד שרפר: התקנות מעגנות את זה שאף פעם הם לא יוכלו להוריד אותו אלא אם כן יחזרו שוב לשינוי תקנות.

יעקב מרגי: איפה יש עזים, בתקנות שבוטלו?

<דוד שרפר: בתקנות החדשות.

<דוד שרפר: התקנות שבוטלו, במקומן הותקנו תקנות חדשות ושם יש עזים, וגם בחדשות נשארו העזים.

יעקב אשר: והעזים האלה, בסוף הן שווי כסף.

<דוד שרפר: ודאי.

מנחם אליעזר מוזס: אלה לא עזים אלא אלה שוורים.

<דוד שרפר: אם אפשר ברשות היושב ראש, כמה מלים לגבי מי שעומד מאחורי התקנות.

יעקב מרגי: מה ההשלכות של זה?

יעקב מרגי: אני אומר לכם מה התחושה שלי.

יעקב מרגי: סגן השר יודע על מה מדובר, אתה יודע על מה מדובר ולירן יודע על מה מדובר ואתם עובדים אתנו באיזה עשרים מטרים מעל פני הקרקע, לא לגעת בבר מינן, בהגדרות.

יעקב מרגי: דברו אתי בשפת העם ותאמרו לי מה זה אומר.

יעקב מרגי: תאמר לי מה אתה רוצה.

מנחם אליעזר מוזס: 55 אחוזים מהתקציב.

מנחם אליעזר מוזס: זה ריאלי ולהתאים את התקנות לזה.

יעקב מרגי: לא הבנתי.

יעקב מרגי: אני רוצה שהוא יסביר לי.

<דוד שרפר: זה נכון.

<דוד שרפר: אני אדבר בשפה הזאת.

<דוד שרפר: לפי התקנות החדשות יש באופן ריאלי ארבעים אחוזים ממה שמקבל תלמיד בחינוך הרשמי.

<דוד שרפר: לפי הנוסח של התקנות הישנות אמור להיות 75 אחוזים אמיתי.

<דוד שרפר: כך כל אחד במדינה יודע שהמוכש"ר מקבל 75 אחוזים.

ישראל אייכלר: האם זה כולל שעות טיפוח ותמרוץ מעבר לתקן?

יעקב אשר: על זה מדובר.

ישראל אייכלר: אני עקבתי אחרי הדיון הזה מהרגע הראשון ואני חייב לומר שהיום יש HD כל כך ברור, יותר ברור מכפי שאני רואה כאן.

ישראל אייכלר: שמעתי את דברי סגן השר ובאתי לכאן כדי לדעת האם אתה מדבר על 75 אחוזים מהכול או רק מהבסיס.

<דוד שרפר: מהכול.

יעקב מרגי: משרד החינוך, סיגל, את מבינה את הקושי שלנו?

יעקב מרגי: בואי תגידי לנו ברחל בתך הקטנה האם יש לכם עניין ואתם מתכוננים להיענות לבקשה של חברי הכנסת ושל סגן השר לעשות את זה 75 אחוזים?

יעקב מרגי: יותר ממה שהיה ב-2012.

<סיגל אלה: אני לא יודעת בדיוק מה הדרישה.

<סיגל אלה: אנחנו מתקצבים בשעות בדיוק מה שמוסדות מוכרים אמורים לקבל ביחס לרשמי.

יעקב מרגי: 75 אחוזים מהשעות?

<סיגל אלה: בחינוך מוכר אין יוח"א.

יעקב מרגי: אילו אני שר החינוך, אני עונה לך.

משולם נהרי: פיצול כיתות.

<דוד שרפר: א'-ב'.

<דוד שרפר: לא מתוקצב.

משולם נהרי: אני בכוונה לא נכנסתי לפרטי פרטים.

יעקב מרגי: לא.

יעקב מרגי: תיכנס.

יעקב מרגי: בוא נשים את זה על השולחן.

יעקב מרגי: אי אפשר לדבר סחור סחור.

משולם נהרי: זה לא הדיון.

משולם נהרי: אנחנו לא נשחק במשחקי מלים מפני שכאשר אני מדבר על תקנות, ישבנו עם משרד החינוך ימים ולילות ועם היועצים המשפטיים, עם היועץ המשפטי לממשלה, וחשבנו על כל מילה ועל ההשלכות שלה, אני לא רוצה היום להיכנס למשחקים של מילה פה ומילה פה ותיקון פה ותיקון שם ומחר הם נופלים בכל מיני דברים אחרים.

משולם נהרי: אני רוצה להחזיר את המצב לקדמותו ולקיים אותו ככתבו וכלשונו.

משולם נהרי: ככתבו וכלשונו, זה אומר 75 אחוזים מכל מה שמקבל ילד בחינוך הרשמי.

משולם נהרי: בחינוך הרשמי כולנו יודעים שזאת לא חקיקה אלא זה תלוי בשר.

משולם נהרי: מחר הוא יכול להתחיל לתת תוספת של עוד כמה שעות ואתה לא תהיה בפנים.

משולם נהרי: או עכשיו צריכה להיות החלטת ממשלה, יש הצעת מחליטים, לקצץ לכל המערכת מהבסיס שעה אחת, אז מה יקרה?

משולם נהרי: תחסר להם עוד שעה אחת והם לא יקבלו כי זה תקן.

יעקב אשר: יש גם הבדל בסל.

משולם נהרי: זה יהיה תקן הבסיס החדש והם יוכלו להיפגע לאורך זמן.

משולם נהרי: אם אני מצמיד אותם לחינוך הרשמי באופן קבוע, כל מה שמקבל ילד בחינוך הרשמי, הם יכולים להתנהל אבל הם לא יכולים להשתגע וכל פעם למצוא את עצמם בלי אפשרות לתכנן לא העסקת מורים, לא בתי ספר, לא שום דבר כי הם לא יודעים מה הם הולכים לקבל.

יעקב אשר: משפט הבהרה.

יעקב אשר: זה נכון שמדובר על להחזיר את המצב כפי שהיה ב-2012 וזה אמר גם לירן שפיגל, אבל עד 2012 הדבר הזה היה בעייתי.

יעקב אשר: תמיד בעניין הזה היינו מקופחים.

יעקב אשר: באנו ואמרנו רק דבר אחד, קחו את המצב של ילד ותמחרו אותו אד-הוק להיום ומזה תגזרו 75 אחוזים.

יעקב אשר: גם אנחנו יודעים לעשות את החשבון.

יעקב אשר: זאת הדרישה.

יעקב אשר: זה שחזר המצב לקדמותו בחוזר – תודה רבה, זה בסדר, כך צריך להיות בהסכמים קואליציוניים, נקודה.

יעקב אשר: אנחנו באים ואומרים שאת העוול הזה צריך לתקן.

יעקב אשר: הוא נורא פשוט, הוא נורא ברור, הוא נורא חד.

יעקב אשר: 75 אחוזים ממה שילד אחר מקבל.

יעקב אשר: יוח"א, אם יש פרויקט של יוח"א וכאן יש בעיה במוכר שאינו רשמי, צריך להיות מטופל לחוד אבל יש אלף פרמטרים אחרים שקיימים וגם משתנים והילדים האלה לא מקבלים אותם.

ישראל אייכלר: אדוני היושב ראש, אנחנו עזבנו את הבניין הזה בשעה 5:00 לפנות בוקר.

ישראל אייכלר: שאלתי את עצמי, מדינה שיש לה בעיות ביטחוניות, יש לה בעיות כלכליות, יש יוקר מחייה, יש בעיות דיור, כמה שעות עוסקים בליבה והאם ילד קטן ביסודי, ארבעים אלף ילדים, ילמד כך או אחרת.

ישראל אייכלר: הם רצו שהכול יהיה רשמי לפי התקנון, זכות דיבור לכל האופוזיציה, שעות ארוכות.

ישראל אייכלר: אמרתי, למה זה?

ישראל אייכלר: עכשיו שמעתי את סגן השר נהרי והוא אומר דבר פשוט.

ישראל אייכלר: מה שלא כתוב בתקנות, כל ההבטחות וכל הרצון הטוב – ובאמת יש רצון טוב לבוא ולתקן פה ושם – לא יתקן את הבסיס.

ישראל אייכלר: לכן אדוני היושב ראש, אנחנו צריכים לעמוד בכל תוקף על כך שכל מה שמקבל כל ילד אחר במדינה, כל הסלים – אני רואה כאן שורה של ביצים של תקציבים – יקבל גם הילד במוכש"ר.

יעקב מרגי: עולם הדימויים שלך בעייתי.

ישראל אייכלר: הכול ביצים שבורות.

ישראל אייכלר: כל הסלים האלה, אני רוצה שיהיו בסל אחד כמו שעושים צירוף סל בהפרשת חלה ואז יגידו ש-75 אחוזים ממה שמקבל ילד אחר, מקבל ילד במוכש"ר.

ישראל אייכלר: זה מה שצריך להיות בתקנות.

משולם נהרי: שיהיה יחס קבוע.

מנחם אליעזר מוזס: נער הייתי וגם זקנתי.

מנחם אליעזר מוזס: הייתי במשרד החינוך, ליוויתי את כל הסיפור הזה של הקמת המוכר שאינו רשמי ואז הייתה ועדת לאור.

מנחם אליעזר מוזס: הדור החדש לא יודע על כך.

<יהודית גידלי: תקצוב פנימיות.

מנחם אליעזר מוזס: הייתה גם ועדת לאור לתקציב המוכר שאינו רשמי.

מנחם אליעזר מוזס: אורי לאור היה סגן הממונה על התקציבים ואז ישבנו בישיבות בהן אני השתתפתי בכולן.

מנחם אליעזר מוזס: הייתי אז משנה למנכ"ל.

מנחם אליעזר מוזס: הוועדה הזאת הביאה רובריקות ממלכתי, ממלכתי דתי, חרדי, מוכר שאינו רשמי ומזה נגזרו ה-75 אחוזים.

מנחם אליעזר מוזס: לא משכר ולא מדברים אחרים.

מנחם אליעזר מוזס: הייתה רובריקה.

מנחם אליעזר מוזס: יש לי את זה אצלי במוזיאון.

מנחם אליעזר מוזס: זה מה שהיה.

מנחם אליעזר מוזס: היום הגענו למצב שאנחנו עומדים על שלושים אחוזים.

מנחם אליעזר מוזס: השאלה היא האם בתקציב 2017 ו-2018, לפני התקנות, דאגנו לכך שתהיה רזרבה על מנת שנוכל משם למלא את השלושים אחוזים ולהעלות בחזרה ל-75 אחוזים.

מנחם אליעזר מוזס: האם זה מופיע בתקציב או לא.

יעקב מרגי: לירן וסיגל, תקשיבו.

יעקב מרגי: אני אתן לכם דוגמה.

יעקב מרגי: לא התעמקתי בתקנות אבל מפנים את תשומת לבי.

יעקב מרגי: אני רוצה שנבין ביחד מה כולם הולכים עם הדיפלומטיה שלהם.

יעקב מרגי: אני לא יודע דיפלומטיה ואני שם את זה על השולחן.

יעקב מרגי: כתוב לנו בתקנה 9: תקנת משנה, במקום 75 אחוזים מתקציב שעות הלימוד, יבוא 75 אחוזים מתקן הבסיס.

יעקב מרגי: תראו מה זה תקן הבסיס.

יעקב מרגי: אני עולה למעלה, להגדרת תקן הבסיס.

יעקב מרגי: "תקן הבסיס – השתתפות המדינה בקיום מוסד חינוך רשמי בכל התחומים האלה: התקצוב ניתן בעבור שעות אורך של מספר שעות המזערי שלומדים תלמידים בכיתתם כפי שמורה המשרד מזמן לזמן.

יעקב מרגי: בצירוף התקצוב הניתן למוסדות חינוך רשמיים שאינם משתתפים בתכנית החדשה ובלא התוספות הניתנות למוסדות רשמיים בלבד לרבות לפי דבר חקיקה.

יעקב מרגי: תוספת בשל מדד הטיפוח או גודל הכיתה או תוספות בשל תכניות מיוחדות".

יעקב מרגי: הייתי יותר ממוקד?

יעקב מרגי: יכול להיות שתאמרי שאת לא הכתובת אבל את מבינה את הרציונל?

יעקב מרגי: אני אהיה יותר מחודד.

יעקב מרגי: נכון שהרציונל כפי שאמרתי היה לחזור למצב של 2012.

יעקב מרגי: אנחנו כבר מתקנים מצב.

יעקב מרגי: אני חושב שלא יתכן שילד במדינת ישראל לא יטופל.

יעקב מרגי: עזבי יקבל.

יעקב מרגי: לא יטופל בצורה שוויונית כמו שאר ילדי ישראל.

יעקב מרגי: אני מבין את הרציונל של הממלכה, של הממלכתי לעומת זה.

יעקב מרגי: לא יתכן להשתמש לטובת הרציונל הזה של לתת תמריץ להעדפה של הממלכתי, של הממלכה, גם בקטע של מאה אחוזים מול 75 אחוזים ואני מכיר זרם שיש לו יותר ממאה אחוזים.

יעקב מרגי: אם הממלכתי הוא מאה אחוזים, יש מעל מאה אחוזים.

יעקב מרגי: זה מופיע במסמכים שלכם.

יעקב מרגי: לא יתכן גם בקטע של המאה מול ה-75 אחוזים, אל מול מה?

יעקב מרגי: המאה שמדברים, הוא לא הבסיס שמדברים עליו ב-75 אחוזים.

יעקב מרגי: זה אפילו לא 75 אחוזים בחישובים שעשיתי עד כמה שאני יודע לעשות.

יעקב מרגי: אנחנו באמת שואלים.

יעקב מרגי: יש לי קושי כרגע.

יעקב מרגי: לו יצויר שהמצב ב-2012 היה כפי שאנחנו מבקשים לתקן, הייתי יותר נחרץ ואומר לך שתלכו ותבואו עם תשובות.

יעקב מרגי: זה ההסכם וכך צריך להיות.

יעקב מרגי: אנחנו באים ואומרים שכבר מתקנים, ורצוננו לתת הזדמנות שווה.

יעקב מרגי: כולם חרדים משום מה בשנים האחרונות לנקודת הזינוק ותנאים לילדי החרדים ולעתידם של ילדי החרדים.

יעקב מרגי: אני חושב שזאת ההזדמנות לפחות את ה-75 אחוזים להשוות לשאר ילדי ישראל.

יעקב מרגי: הבעתי את עצמי נכון?

יעקב מרגי: הבנת אותי?

יעקב מרגי: מה את הולכת לומר לי?

<סיגל אלה: אני מסכימה עם כל מילה שלך.

<סיגל אלה: אתה תסכים אתי שאני לא הכתובת שלך.

<סיגל אלה: אנחנו החזרנו את המצב לקדמותו כמו שנדרשנו לעשות ב-2012.

<סיגל אלה: כל מה שנלקח, ישולם היום.

יעקב מרגי: אומר לך השר נהרי, נכון, אבל.

<סיגל אלה: אני לא הכתובת.

יעקב מרגי: הפילוסופיה של החינוך היא לא אחד הצדדים החזקים שלי.

יעקב מרגי: אומר לך סגן השר נהרי שזה לא נכון שאת חוזרת ל-2012.

<סיגל אלה: כמו שנדרשנו.

יעקב מרגי: הוא מבקש את לשון התקנות כפי שהייתה ב-2012.

<סיגל אלה: אני לא משפטנית.

<סיגל אלה: אני לא יודעת להגיד.

יעקב מרגי: מה אומר לירן?

<לירן שפיגל: אנחנו ננסח את התקנות כך שזה יחזור למצב שהיה ב-2012.

<לירן שפיגל: לגבי הנוסח, זאת שאלה.

יעקב מרגי: אני הבנתי.

יעקב מרגי: תודה.

יעקב מרגי: יש מישהו סביב השולחן שרוצה להתבטא?

מנחם אליעזר מוזס: אנחנו רואים כאן את המטרה.

יעקב מרגי: תשאיר לי את זה לסיכום.

יעקב מרגי: אל תדאג.

מנחם אליעזר מוזס: אנחנו באותו ראש.

<יוסף בוסו: אופק חדש, גני ילדים, מוכר שאינו רשמי.

<לירן שפיגל: גני ילדים, לא רלוונטי לתקנות האלה.

<יוסף בוסו: אני לא מדבר על התקנות.

<יוסף בוסו: שואלים האם אופק חדש יכול לחול בגני הילדים גם למוכר שאינו רשמי.

<יוסף בוסו: מדובר כאן בדרישה שהם דורשים מהגנים שעות.

<יוסף בוסו: מי שרוצה לעמוד בדרישה, האם אופק חדש יכול להיות שוויוני לגני הילדים גם במוכר שאינו רשמי?

<יוסף בוסו: למה מדירים אותם?

<יוסף בוסו: מה התשובה של משרד החינוך?

ישראל אייכלר: אדוני היושב ראש, מדברים כאן על הסכמים קואליציוניים.

ישראל אייכלר: אני יודע שהסכמים קואליציוניים, זה פויה.

ישראל אייכלר: אנחנו מדברים על צדק ועל שוויון.

ישראל אייכלר: למדנו מהמכון לדמוקרטיה באיזה מלים צריך להשתמש.

ישראל אייכלר: אנחנו מדברים על הזדמנות שווה לכל ילד כדי שהוא יוכל לגדול ולהשתלב בגן עדן שנקרא מדינת ישראל.

ישראל אייכלר: יש ילדים נוצרים, חמישים אלף ילדים במוכר שאינו רשמי וגם הם קופחו מאוד חזק בתהליך.

ישראל אייכלר: אין להם הסכמים קואליציוניים אבל הם קופחו במשך השנים כמו שקופח המוכש"ר החרדי.

ישראל אייכלר: להם תיקנו ובצדק והוסיפו להם חמישים מיליון שקלים כדי שהם יהיו 75 אחוזים משאר ילדי ישראל.

ישראל אייכלר: אנחנו דורשים בשם הצדק, אדוני היושב ראש - לא הסכמים קואליציוניים – שדינו של ילד שלומד תורת ישראל, לא יהיה פחות מילד שלומד תורת הנצרות ולא מי שלומד את תורת דרוויניזם או המערב או לימודים אחרים שמלמדים אותו.

ישראל אייכלר: לא יעלה על הדעת שאנחנו כמשלמי מסים, לא הסכמים קואליציוניים ולא שום דבר, נסכים בכלל שיהיו 75 אחוזים.

ישראל אייכלר: אבל רבותינו אמרו לנו להסתפק ב-75 אחוזים, אז זה חייב להיות 75 אחוזים מהמקסימום.

ישראל אייכלר: אם נציגת משרד החינוך צודקת שהיא לא מייצגת את משרד החינוך, הפנייה שלנו כאנשי ציבור היא אל שר החינוך.

ישראל אייכלר: אם לא סר חינך בעיני ראש הממשלה והוא יפטר אותך ואתה תישאר שר חינוך, אתה חייב להחזיר עטרה ליושנה - שיתמודד מול ש"ס, אין לי בעיה, שישתמש בסיסמה הזאת – ולבטל את העוול הזה שספירת הילד שמקבל את המאה אחוזים תהיה שונה לגבי הילד שמקבל 75 אחוזים מזה.

ישראל אייכלר: זה חייב להיות, כמו שאמר היושב ראש, הכול.

ישראל אייכלר: כל תבנית הביצים או כל הסלים שיש כאן, צריכים להיות כלולים בחקיקה ובתקנות כי אחרת זאת אפליה, זאת גזענות.

ישראל אייכלר: היום היו לי שעות לשמוע ברדיו על גזענות כאשר קוברים אנשים ממוצא רוסי בחלקה ואמרו שזאת גזענות.

ישראל אייכלר: כל התקשורת עסקה בגזענות בעניין הזה.

ישראל אייכלר: זאת הגזענות החמורה ביותר שנוגעת לכספי המסים שהילד החרדי ואביו משלמים והמדינה באה ואומרת לו שהוא מקבל 75 אחוזים, לא ממאה אחוזים אלא מהחמישים אחוזים.

ישראל אייכלר: זה עוול.

<יוסף בוסו: הרב אייכלר, חזרת למה שהיה לפני כן.

<יוסף בוסו: אם אפשר לקבל תשובה.

<יוסף בוסו: שם אין לימוד תורה.

יעקב מרגי: יש לכם תשובות?

<יוסף בוסו: לגבי אופק חדש.

<לירן שפיגל: אופק חדש חל בחינוך הרשמי וכרגע הוא לא חל בחינוך המוכר שאינו רשמי.

<לירן שפיגל: זה הסכם קיבוצי ש המדינה עם הסתדרות המורים.

<יוסף בוסו: אין הסכם קיבוצי שקיים כיום שלא חל גם על המוכר שאינו רשמי.

<יוסף בוסו: תראה לי אחד כזה.

<יוסף בוסו: דבר שני, יצרת פער תקציבי וזה פער עצום.

<יוסף בוסו: אני מדבר אתך על גנים שכולם שם זה לא לימוד תורה.

<יוסף בוסו: במסלול, דרך הסכם קיבוצי של אלפי שקלים תקצוב לגן, 5,000 שקלים לכל גן.

<יוסף בוסו: אני אתן לך עוד עצה.

<יוסף בוסו: דרך ההסכם הקיבוצי תחליט שכל גננת במדינת ישראל מקבלת פי שלוש מהמוכר שאינו רשמי.

<יוסף בוסו: תעשה את זה רק דרך ההסכם הקיבוצי.

<יוסף בוסו: זה לא שוויוניות ואין לזה שום אחיזה לא משפטית, לא במציאות, לא בכלום.

<יוסף בוסו: כל הסכם קיבוצי חל עד היום על המוכר שאינו רשמי במדינת ישראל.

<יוסף בוסו: אופק חדש, זה שהוא לא קיים, זאת שערורייה.

<יוסף בוסו: אני מייצג גני ילדים שם לומדים יותר מהממלכתי בכל המושגים שקיימים בעולם ויצרו פער תקציבי ללא כל הצדקה.

<יוסף בוסו: אני יודע שזה עולה הרבה כסף.

<יוסף בוסו: מדובר כאן גם על ערבים וגם על יהודים.

יעקב מרגי: תודה רבה.

<אבנר פורת: מאוד כואב הדבר – הרב אייכלר הזכיר את זה - שיש כאן איזושהי הנחת יסוד לגבי ה-75 אחוזים וזה נתון שאסור לערער עליו.

<אבנר פורת: יש כאן דבר שבסופו של דבר נובע מאיזושהי תפיסה, אני לא יודע אם להגיד קומוניסטית או מה, שיש מי שרוצה להחליט מה הם הערכים הנכונים על פיהם מחנכים.

<אבנר פורת: יש כאן מוסדות, גם חרדים וגם דתיים לאומיים, שכל החטא שלהם הוא שהם רוצים להיות נאמנים לדרך החינוך של עם ישראל לדורותיו.

<אבנר פורת: אז מוצאים את כל הדרכים להילחם בהם.

<אבנר פורת: פעם זה ב-75 אחוזים, פעם זה אפליה לטובת הנוצרים, פעם זאת אפליה בתוך המוכר שאינו רשמי של רשתות להן יש הסעות ולאחרות אין הסעות, פעם זאת מלחמה של חמ"ד ושל אלה במוסדות האלה.

<אבנר פורת: זה כל הזמן חוזר וחוזר.

<אבנר פורת: אני חושב שבוודאי שצריך לחזור לבסיס, ל-75 אחוזים מלא וזאת בכלל לא שאלה, ואני חושב שחברי הכנסת, אלה שיושבים כאן, שהם מייצגים את התורה, לערער על הנחת היסוד הזאת.

<אבנר פורת: מותר לילד, גם אם הוא לא לומד אנגלית, הוא נאמן לדרך התורה ואין שום סיבה שהוא יתוקצב פחות מכל ילד אחר במדינת ישראל.

יעקב מרגי: תודה.

יעקב מרגי: זעקתך נשמעה.

יעקב מרגי: אנחנו כרגע, מה לעשות, הולכים צעד אחר צעד.

יעקב מרגי: להעלות לקומה שלישית אתה חייב להיכנס דרך הלובי ודרך הקומה הראשונה.

יעקב מרגי: הלוואי ויכולנו להביא אותך לשם אבל אנחנו לא שם.

יעקב מרגי: תודה רבה.

יעקב מרגי: הוועדה מודה לחברי הכנסת שהשתתפו בדיון, לסגן השר על נוכחותו ועל תרומתו לדיון, וכן לאורחים הרבים שהשתתפו ותרמו לדיון.

יעקב מרגי: הוועדה דורשת משר החינוך להסדיר את נוסח תקנות חינוך ממלכתי, מוסדות מוכרים, כפי שהיו בתוקף בשנת 2012 ולבטל את התקנות שהותקנו ב-2014.

יעקב מרגי: הוועדה תעקוב אחר ביצוע התיקון של התקנות.

יעקב מרגי: כמו כן הוועדה קוראת לשר החינוך להחיל את אופק חדש על גני הילדים של המוכר שאינו רשמי.

יעקב מרגי: תודה רבה.

יעקב מרגי: הישיבה נעולה.